CXXVII.  Ecclesiam S. Petri Guastallensem tuendam suscipit et ejus bona ac jura confirmat.   (Laterani, Maii 13.) [Affo,  Istoria di Guastalla,  I, 341.]
Author: Adrianus IV

ADRIANUS episcopus, servus servorum Dei, dilectis filiis RAINALDO archipresbytero ecclesiae Beati Petri quae in Guastallensi pago sita est, ejusque fratribus tam praesentibus quam futuris canonice substituendis, in perpetuum.

Quoniam sine verae cultu religionis, nec charitatis unitas subsistere potest, nec Deo gratum valet servitium exhiberi, expedit apostolicae auctoritati religiosas personas diligere, et religiosa loca maxime quae B. Petri juris existunt et ad Romanam specialiter spectant Ecclesiam sedis apostolicae munimine confovere. Quocirca, dilecti in Domino filii, vestris justis postulationibus clementer annuimus et praefatam ecclesiam, quae esse juris Romanae Ecclesiae dignoscitur, a praedecessore nostro felicis memoriae papa Gregorio quinto in plebem de capella promotam et successorum ejus sanctae recordationis Paschalis, Innocentii et Eugenii Romanorum pontificum privilegiis roboratam sub ejusdem apostolorum principis et nostra protectione suscipimus et praesentis scripti patrocinio communimus. Statuentes ut quascunque possessiones, quaecunque bona seu decimas eadem ecclesia impraesentiarum juste et canonice possidet, aut in futurum concessione pontificum, liberalitate regum, largitione principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus, et illibata permaneant. Chrisma vero, oleum sanctum, ordinationes clericorum, sive consecrationes ecclesiarum a quocunque malueritis, catholico suscipiendi episcopo licentiam vobis liberam indulgemus. Ad haec adjicientes decernimus ut nullus ecclesiam infra terminos vestrae parochiae nisi quae vobis debeat esse subjecta, absque vestra licentia aedificare praesumat. Capellas quoque Sancti Georgii, Sancti Martini, Sancti Jacobi ad jus vestrae ecclesiae pertinentes et a praefatis antecessoribus nostris vobis firmatas in vestra subjectione perpetuo manere sancimus. Ad indicium autem hujus a sede apostolica perceptae protectionis tres bisantios nobis nostrisque successoribus annis singulis persolvetis. Decernimus ergo ut nulli archiepiscopo, episcopo, abbati, duci, marchioni seu capitaneo, judici aut castaldioni, seu omni alicui hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu aliis quibuslibet vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva tamen in omnibus apostolicae sedis auctoritate. Si qua igitur, etc. Ego Adrianus catholicae Ecclesiae episcopus. Ego Gregorius Sabinensis episcopus. Ego Odo diac. card. S. Georgii ad Velum Aureum. Ego Rodulfus diac. card. S. Luciae in Septa Solis. Ego Manfredus presb. cardinalis tit. S. Luciae. Ego Julius presb. card. S. Marcelli. Ego Octavianus presb. card. tit. S. Caeciliae Ego Joannes presb. card. SS. Joannis et Pauli tit. Pammachii. Ego Aldebrandus presb. card. tit. Basilicae XII Apostolorum. Ego Guido diac. card. S. Mariae in Porticu. Ego Jacynthus diac. card. S. Mariae in Cosmedin. Ego Ardicio diac. card. S. Theodori. Ego Boso diac. card. SS. Cosmae et Damiani. Datum Laterani per manum Rolandi, sanctae Romanae Ecclesiae presbyteri cardinalis et cancellarii, III Idus Maii, indict. V, Incarnationis Dominicae anno 1157, pontificatus vero domni Adriani papae IV, anno tertio.